钦定古今图书集成/明伦汇编/氏族典/第336卷 > 刘悟
## 钦定古今图书集成/明伦汇编/氏族典/第336卷 > 刘悟

按《唐书刘悟传》：“悟其祖正臣，平卢军节度使。悟豪横
犯法，系河南狱。留守韦夏卿贷免，李师古迎之，始未
甚知，后从击球，轩然驰突，撞师古马仆，师古恚，将斩
之，悟盛气以语触师古，师古奇其才，令将后军。师道
被讨，田弘正兵屯阳谷，悟徙营潭、赵、魏师逾河取卢
县，壁阿井。城中乱语，谓悟当为帅。师道内疑，遣使两”
辈来责战，密语其副张暹，使杀悟。暹以情告，悟乃召
诸将议，夜半薄西门杀师道。即拜悟义成节度使，封
彭城郡王。元和十五年来朝，进检校兵部尚书。穆宗
立，徙昭义军，进兼幽镇招讨使，治邢州。与监军刘承
偕不叶，以兵围监军，杀小使，帝贬承偕。然悟自是颇
专肆，上书言多不恭。宝历初卒。